Leipalingio Švč. Mergelės Marijos Ėmimo į dangų bažnyčia

Leipalingio Švč. Mergelės Marijos Ėmimo į dangų bažnyčia – bažnyčia, stovinti Leipalingio miestelyje, kairiajame Seiros krante. Klasicistinė, turi baroko bruožų.

 Istorija 

Leipalingio dvaras 1508 m. paskirtas stačiatikiui Jonui Sapiegai. Jis pastatė cerkvę. Apie 1570 m. ji sudegė, buvo atstatyta. Minima dar 1616 m., vėliau sunyko. Povilo Sapiegos (mirusio 1570 m.) sūnūs perėjo į katalikybę ir iki 1611 m. pastatė bažnyčią.

1611 m. pradėtos rašyti metrikų knygos. Apie 1655 m. bažnyčia sudegė, kadangi 1674 m. minima nauja, medinė. Prie jos veikė prieglauda. XVII a. antrojoje pusėje Leipalingis buvo Merkinės dominikonų bažnyčios filija. 1771 m. minima sena medinė bažnyčia. 1778 m. įkurta parapija. 1785 m. bažnyčia, varpinė ir šventoriaus tvora sudegė. Pastatyta laikina.

Dabartinę mūrinę bažnyčią 1806 m. pradėjo statyti Vilniaus kapitulos kanauninkas kunigas Antanas Kruševskis. Jis jai dovanojo pinigų (1820 m. palaidotas bažnyčios rūsyje). 1821 m. pastatyta bažnyčia konsekruota. Klebonas Jurgis Andriušis su parapijiečiais 1873 m. bažnyčią suremontavo, pastatė naują didįjį altorių (įrengė Varšuvos dailininkas E. Ceglarskis). 1885 m. pastatyta varpinė (architektas E. Lipskis).

1911 m. įkurtas „Žiburio“ draugijos skyrius (pirmininkas kunigas Juozas Laukaitis). 1912–1914 m. veikė Lietuvių katalikų blaivybės draugijos skyrius. 1915 m. birželio 24 d. sudegė parapijos salė. Po Antrojo pasaulinio karo bažnyčia suremontuota.

2021 m. paminėtas bažnyčios 200 metų jubiliejus.Leipalingio Švč. Mergelės Marijos Ėmimo į dangų bažnyčios 200 metų jubiliejus vilkaviskiovyskupija.lt

 Architektūra 

Bažnyčia klasicistinė, turi baroko bruožų, stačiakampio plano, su bokšteliu.Leipalingio bažnyčia architekturalietuvoje.lt Vidus 3 navų, atskirtų pilioriais. Šventoriaus tvora akmenų mūro. Kampe stovi mūrinė varpinė, priešais šventorių – Leipalingio šv. Agotos koplyčia.

 Vargonai 

1820 m. Leipalingio bažnyčioje pastatyti 12 registrų vargonai neišlikę (meistras Antony Hurynowicz).Istoriniai Lietuvos vargonai. Hurinowicz Antony vargonai.com Dabartinius vargonus 1926 m. sumeistravo Antanas Mačiulis. Bendra jų charakteristika: 2 man. / ped. / 18 reg., traktūra pneumatinė.Leipalingio Švč. Mergelės Marijos Ėmimo į dangų bažnyčios vargonai vargonai.lt

 Galerija 

 Šaltiniai 



 Nuorodos 

 Leipalingio Švč. Mergelės Marijos Ėmimo į dangų parapija vilkaviskiovyskupija.lt
  Leipalingio Švč. Mergelės Marijos Ėmimo į dangų bažnyčia panoramas.lt
 Leipalingio RKB gimimo metrikų knyga europeana.eu

Kategorija:Druskininkų savivaldybės bažnyčios
Kategorija:Leipalingis